Mthembu kom glo op dogter se liggaam afJackson Mthembu. Foto: polity.org Jackson Mthembu, die hoofsweep van die ANC, het glo Dinsdagaand op sy 25-jarige dogter se liggaam afgekom nadat sy haar eie lewe in haar slaapkamer geneem het. Nonceba Mhlauli, woordvoerder vir Mthembu se kantoor, sê Mthembu was laat gisteraand in Kaapstad op pad huis toe ná ŉ sitting van die nasionale vergadering. Hy het toe ŉ oproep van een van sy dogters ontvang om te sê ŉ tragedie het hom by die huis afgespeel. “By sy aankoms by die huis in Pelican Park is hy begroet met die pynlike toneel van sy dogter, Khwezi Mthembu, wat volgens alle aanduidings haar eie lewe in haar slaapkamer geneem het,” het Mhlauli gesê. “Dit is ŉ baie traumatiese en pynlike ervaring vir die familie en ons versoek Suid-Afrikaners om hulle in hul gebede te hou in hierdie moeilike tyd. Ons bedank ook diegene wat boodskappe van medelye aan die hoofsweep en die Mthembu-familie gestuur het.” Maroela Media het vroeër berig Mthembu het Woensdagoggend op Twitter sy dogter se selfmoord bevestig. Talle mense het met skok en hartseer op die nuus gereageer. “My broer en mede-LP: Geen woorde kan [hierdie] beskryf nie, geen ouer moet ooit hul eie kind begrawe nie. Ek stuur my innige medelye aan jou en jou familie. Julle is in my gebede,” het Mmusi Maimane, leier van die DA, aan Mthembu getwiet. Corné Mulder, hoofsweep van die Vryheidsfront Plus, het ook sy medelye aan Mthembu uitgespreek. “Mag God jou en jou familie in sy hande hou in hierdie moeilike tyd.” Mkhuleko Hlengwa, nasionale woordvoerder van die IVP, DA-LP Dianne Kohler Barnard, adv. Busisiwe Mkhwebane, EFF-LP Floyd Shivambu, die ANC in die Wes-Kaap en die Universiteit van Mpumalanga het almal hul medelye betuig. Mhlauli sê begrafnisreëlings sal later bekendgemaak word.